Onteiening: TLU SA verbind hom tot internasionale regsaksie | Landbou
TLU SA het in sy amptelike kommentaar op die voorgestelde wysiging van artikel 25 van die Grondwet beswaar teen enige wysiging aangeteken en hom tot internasionale regsaksie daaroor verbind.
Mnr. Louis Meintjes, president van TLU SA, wat gister die organisasie se standpunt opnuut bekend gemaak het, sê TLU SA stel steeds voor dat die bewoording van artikel 25 van die Grondwet onveranderd bly en geen wysiging aangebring word nie.
"Die landbou is nie die enigste kwessie van belang wanneer dit by onteiening sonder vergoeding kom nie. Die reg op private besit – wat noodsaaklik is vir stabiliteit en belegging – is 'n onontbeerlike beginsel in die sukses van die ekonomie.
"TLU SA se visie vir Suid-Afrika is dat rykdom deur ekonomiese groei geskep word. Dit kan slegs vermag word in 'n vryemark-omgewing, waarin internasionale beleggers wil belê en waar daar geen onsekerheid oor regeringsbeleid is nie."
TLU SA sê behalwe vir die aanslag op die ekonomie word verskeie regsgeldige beginsels met die wysiging van artikel 25 bedreig. Meintjes sê enige staat is onderhewig aan grondwetlike en internasionale regsbeginsels wat 'n land benewens die Grondwet bind.
"Hierdie gesaghebbende norme is toegespits op die minderheidsgroepe in 'n land – veral rasgedrewe minderheidsgroepe."
Van die internasionale verdrae waartoe die regering verbind is, sluit in artikel 26 van die
Internasionale Handves van Politieke Regte van 1976 wat diskriminasie op grond van ras of eiendom verbied.
Die Suider-Afrikaanse Ontwikkelingsgemeenskap (SAOG) handels-en-beleggingsprotokol van 2006 bepaal ook dat alle SAOG-lande 'n gunstige omgewing vir beleggers moet skep deur "(a) beleggings nie te onteien nie, behalwe in openbare belang teen vinnige, voldoende en doeltreffende vergoeding."
Die Romeinse Konvensie bepaal dat lande internasionale gewoonte- en verdragsreg moet toepas en die Internasionale Konvensie oor die Misdaad van Apartheid definieer die misdaad "apartheid" as enige wetgewende maatreël van een rasgroep om eiendom wat aan 'n ander rasgroep behoort, te onteien.
Meintjes sê dit is 'n fundamentele reg dat nie op grond van ras teen iemand gediskrimineer word nie. Enige wysigings aan die Grondwet wat lei tot diskriminasie teen wit eienaars sal die wettigheid van die Grondwet ondermyn.
"Grondwetlike veranderinge wat toelaat dat die eiendom van wit eienaars deur die staat gekonfiskeer en aan 'n swart persoon gegee word, is internasionaal en grondwetlik onwettig en selfs 'n misdaad," sê Meintjes. "Dit sal Suid-Afrika in eindelose hofsake op die nasionale en internasionale front dompel, wat dan deur die regering en belastingbetalers betaal sal moet word.
"Indien die parlement voortgaan om die wysigings aan artikel 25 van die Grondwet te aanvaar, sal TLU SA die regte van sy lede beskerm en alle grondwetlike en internasionale maatreëls volg om dit suksesvol te doen."
Die spertyd vir kommentaar is uitgestel tot 29 Februarie 2020 nadat verskeie belanghebbendes sedert die bekendmaking van die tydraamwerk daarteen beswaar gemaak het.